Komentar e-demokracija – spremni tekst

Spoštovani,

Skupnost samostojnih visokošokslih zavodov Slovenije združuje 48 samostojnih visokošolskih zavodov, ki so svoje pripombe združili v en dokument, ki je obširnejši in smo vam ga posredovali preko elektronske pošte na naslov: gp.mizs@gov.si. Dokument smo posredoavali tudi na ekc@gov.si.

Ocenjujemo, da je predlog izjemno škodljiv za številne doktorske študente in študijske programe ter hkrati nazadovanje glede na Resolucijo ReRIS11-20.

Prejšnja resolucija je obetala podporno okolje, prepoznala je pomen vključevanja najboljših javnih in zasebnih organizacij v industrijske mednarodne projekte /.../. Sedanja strategija pa vsebuje diskriminatorno obravnavanje in omejevanje zasebnih znanstvenoraziskovalnih organizacij. Prejšnja strategija je omenjala javne in zasebne RO, med tem ko nova strategija RISS 21-30 omenja le še javne RO. Dokument na številnih mestih izpostavlja le »javne« organizacije, kot edine nosilce razvoja. Po predlogu bi se le »javne« organizacije lahko povezovale v evropske raziskovalne mreže in združenja, le »javne« bi se spodbujalo k etičnosti, le »javne« bi se spodbujalo k odličnosti v raziskovanju. Namesto spodbujanja raziskovanja kot takega so spodbude namenjene JRO -javnim raziskovalnim organizacijam, kar pa zaradi pomanjkanja tekmovalnosti in konkurenčnosti ne bo prineslo želenih rezultatov dobrobit družbenemu razvoju Slovenije.

Posebej žalosten pa je skriti cilj RISS 21-30, to je ukinjanje doktorskih študijskih programov in namerna škoda za doktorske študente.

Ob onemogočanju ne-javnih RO, pa RISS 21-30 odkrito omogoča privatizacijo javnega raziskovalnega denarja, ki bi odtekal v spin off podjetja. Predlagatelji RISS bi izključili konkurenco in uzurpirali raziskovalni denar, nato pa privatizirali javno z ustanavljanjem podjetij za zagotovitev osebnih materialnih koristi.

V predlogu RISS 2021–2030 je potrebno v celotnem besedilu v besedni zvezi:
- »javne znanstvenoraziskovalne organizacije« črtatati besedo »javne«, ali
- v besedni zvezi »javne znanstvenoraziskovalne organizacije« za besedo »javne« dodati besedno zvezo »in zasebne znanstvenoraziskovalne organizacije«.

Konkretne predloge na posamezne člene smo podali v emailu in upamo na upoštevanje. Člani SSVZ nismo bili povabljeni k pripravi dokumenta, zato pričakujemo upoštevanje naših predlogov za izboljšave RISS 21-30. Izkazujemo pripravljenost na sodelovanje za izboljšanje inovacijske strategije Slovenije 2021–2030.

Ob tem sporočamo, da so številne ne-javne RO izjemno nezadovoljne s predlogom, k oblikovanju RISS niso bile povabljene, pripombe v 3000 znakov pa niso bile mogoče. Predlagamo dialog in povabilo na sodelovanje za izboljšanje tega predloga.

Z lepimi pozdravi,
Skupnost samostojnih visokošolskih zavodov Slovenije
predsednica
doc. dr. Barbara Toplak Perovič